Ntons,
ya ma jakon waqaq qyaꞌ [toklen ten tal te Chabet],
yaji te ángel Gabriel oxik lajoꞌ tzan Qtata Dios tuj amaqꞌ Nasaret tuj tkwentil Galiley,
qꞌumal jun tpakbꞌalil tukyꞌi jun qꞌopoj.
Te qꞌopoj Liy tbꞌi,
bꞌix tetz minaꞌ tuq tok ten twitz ichan.
Tetz ojetq tuq qet stzaqꞌbꞌeꞌ jun ichan tbꞌi Chep aj tijajil Dawid [te twitzaleꞌ kꞌulul mandad oqtxiꞌ kxol tijajil Israel].
Te ángel owox tuj te jay aj jaꞌ atqet tuq te qꞌopoj bꞌix oxik tqꞌumaꞌ ikxjani:
«¡Jeꞌky,
Qajawilxwit awukyꞌiꞌl!
Te Qajawil bꞌan nchalaj awiꞌj bꞌix tetz atqet awukyꞌiꞌl.»
Ya ma xik ten tetz te ángel,
tetz oje bꞌisun tiꞌj te tyol,
bꞌix oyolin tuj tanim tidiꞌ telponx tuq te aj tlimbꞌil ikxji.
Yaji te ángel oxik tqꞌumaꞌ ikxjani:
«Liy,
kꞌon txobꞌ.
Yatz maꞌtx tzaj tsiꞌ Qtata Dios jun nim bꞌan galan awajsik.
Ajnaꞌl ochkajel kyꞌaqwaj,
bꞌix owitzꞌjel jun awal bꞌix owokel asiꞌ tbꞌi Jesus.
Tetz owokel jun xjal aj nim tajwalil,
bꞌix owokel qꞌumaꞌ Tkꞌwaꞌal Qtata Dios aj atjax tuj kaꞌj.
Bꞌix te Qtata Dios aj Tajawil Tiꞌj Kyaqil oxeꞌl tsiꞌ jun tajwalil tzan tkꞌulun mandad iktzaꞌ twitzaleꞌ kyiꞌj kye xjal,
iktzaꞌ oxik tsiꞌ tajwalil te Dawid aj tijajil oqtxiꞌ.
Ikxji tetz okꞌuluyon mandad bꞌeyx te jun-eleꞌx kyiꞌj kye tijajil Israel,
bꞌix nlay ponaj tajwalil tzan tkꞌulun mandad.»
Ntons te Liy oxik xhchaꞌoꞌ:
«¿Titzaꞌ okyꞌel ntzani?
Komo wetz minaꞌ tok wen twitz ichan.»
Yaji te ángel owaj stzaqꞌbꞌeꞌ:
«Te Txew Dios otzajel awajsik bꞌix okyꞌel ntzani tzan tajwalil Qtata Dios aj atjax tuj kaꞌj.
Astilji te awal aj pawaꞌ aꞌox te Qtata Dios,
owokel qꞌumaꞌ Tkꞌwaꞌal Dios.
Ax te aprim Chabet oje tzꞌok ten jun tal,
bꞌix tetz bꞌan bꞌiꞌxh.
Kye xjal nkyqꞌumaꞌ tuq machor,
per waqaq qyaꞌxiꞌ toklen ten tal.
Komo te Qtata Dios kꞌontiꞌl jun tidiꞌ nlay-wit bꞌantik titzaꞌ.»
Ntons te Liy oxik tqꞌumaꞌ ikxjani:
«Wetz atinqet tzan nkꞌulun te aj tgan te Qajawil.
Intkꞌulun wukyꞌiꞌl iktzaꞌx maꞌtx aqꞌumajni.»
Yaji te ángel owex tzi.